| beatrixroux | Januarie 31, 2011 | 5 Comments
| beatrixroux | Januarie 30, 2011 | Leave a comment
| beatrixroux | Januarie 20, 2011 | 4 Comments
| beatrixroux | Januarie 13, 2011 | 10 Comments
Iets oor myself – 'n bietjie "navel gazing":
Ek is so vier jaar oud en ry in 'n mandjie agterop my pa se trekker in die nag terwyl hy die lande omploeg – hy kon my nie alleen by die huis los.
Wat het jy die meeste op skool geniet?
Pouses, vriende en ou Chief se vreesaanjaende Biologieklasse.
Noem 1 ding waarna jy as kind gesmag het.
Ongekende smagting gehad na die wereld anderkant die bult, wat net agter ons plaashuis was. Het gereeld my klein bruin tassie gepak met een pantie, 'n rok, toebroodjies en my peanutkombersie. Dan aangekondig ek gaan nou op reis. Geloop tot bo-op die bult en gewens ek het die moed om tot by die grootpad te loop, op 'n trein te klim en die wye wereld in te vaar. Kon ure lank droom oor die wereld anderkant ons plaas.
Wat wou jy eendag word as jy groot is?
Wou vreeslik graag 'n rooiworsiefabriek besit – rooiworsies en chips was vir my die lekkerste, beste, grootste treat ooit!
Wanneer het jy die eerste maal wyn gedrink?
Ek het op die dopstelstel grootgeword. My pa het 'n oor aangesweis vir 'n klein visblikkie en ek het elke aand saam met Klonkies, Alfred en Pietman in die ry gestaan vir my bietjie Vaaljapie.
Wat is die ergste date waarop jy ooit was?
Vriendin het my een aand saamgeneem na haar date se huis. Haar kerel se vriend is toe ook daar – met 'n vuilerige pruik, 'n liggeel kortbroek en bruin check hempie. Ek het my doodgegril vir die man. Gelukkig het hy die vibes opgetel en nie nader beweeg.
Wat is die malste ding wat jy al ooit aangevang het?
Bloed geskenk vir 20 dollar 'n pint – New York. Nogal drie dae in 'n ry. Was aan die einde van 8 maande se reis deur die VSA en het niks geld oorgehad vir die youth hostel.
Het jy enige verborge talente?
Ja, nou hidden, maar op skool was dit algemeen bekend. Het altyd gesing op konserte.
O ja, ek kan ook altwee my oge teen 'n vreesaanjaende spoed al in die rondte draai – gelyk. Glo my ek lyk erg "af" tydens hierdie trick.
Noem iets wat mense nie van jou weet nie.
Ek het eenkeer aaptwak gerook saam met 'n rabbi (ja jy lees reg) in 'n jeughostel net onder die Masadaberg, Israel.
Vertel vir ons 'n snaakse familiestorie.
My suster se seun was altyd baie sedig/ ernstig. Kleintyd het hy baie graag hul huisfoon geantwoord en dan probeer ek altyd geselsies maak met hom.
Ek: "Hallo Ryntjies, wat maak jy?!"
Ryno: "Ek staan op die mat."
Hy is vandag nog 'n man van min woorde.
Waar sien mense jou nie dood of lewendig nie?
Was daar al ooit in jou lewe iets waarvoor jy doodsbang/ beangs was?
Dikwels – met elke nuwe projek of reis wat ek aangepak het. Ek is egter nie bang vir die donker, bose geeste ens nie, maar wel vir vals mense – verskriklik!
Van watter buitemuurse aktiwiteite hou jy?
Sunset pieknieks by Clifton en om my kar te vind in die parkeerarea.
Waar is jou mees fav plek in die wereld?
Stari Grad, Hvareiland in Kroasie
Hoekom hou jy van bogenoemde plek?
Die ongekunsteldheid van die eilandlewe, regte-egte organiese kos en geen besoedeling of misdaad.
Wat is, sover, die belangrikste gebeurtenis in jou lewe?
Weet dit klink cheesy, maar my kind se geboorte en grootworddae – elke dag. Vir iemand wat nooit baba-betotteld was of skuim om die mond gekry het ten aanhore van domestic life nie, was en bly dit 'n aangename verrassing.
Waarvoor sal jy graag onthou wil word na jou dood?
Dat ek altyd myself was en die wereld deurkruis het.
Ja om oud te word – soos in hulpeloos en weerloos en nie te weet wat om my aangaan as ek sit en kwyl op my stoel nie.
Dink jy, jy het 'n doel of roeping in die lewe?
Ja om ander mense rondom my gelukkig te maak – sover moontlik.
Noem drie eksotiese lande wat jy graag sal wil besoek.
Montenegro; Cuba en Alaska
Glo jy in ruimtewesens of lewe op ander planete?
biedie biedie, oor na jou ET! Nee glad nie.
Gedagtes en slegte herinneringe kan jou "haunt", maar g'n spook het my al ooit agterna gesit.
As jy en net nog een persoon oor is op aarde en jul is albei van dieselfde geslag – sal jy gay draai?
Nee, maar ek sal nie omgee as die ander een gay is nie – if she is happy then I am happy!
Wat is volgens jou die grootste uitvinding van jou leeftyd en hoekom?
Die internet – die wereld van kennis het ontplof vir almal.
Wat sal jou droomberoep wees?
As jy jou naam kon verander wat sal jy jouself wil noem?
Milan (soos in Milan Kundera) – klink net mooi
As jy met enige persoon (lewendig of dood) op 'n reis kon gaan, wie sou dit wees en waarheen?
Salvador Dali – deur sy hele lewensreis.
| beatrixroux | Januarie 10, 2011 | 4 Comments
Die lagoon hier voor my is vol wit seeperdjies en seilbote dobber dronkerig rond op die water. Hier van ons stoep af sien jy The Heads na links, 'n stukkie van die pad wat inkom van George se kant. Dit krioel met karre oppad na erens. Die Thesen Island week vroeg in Januarie is al 'n jaarlikse instelling – so 'n week se oulaas-vakansie voor die tog terug Kaap toe. Dit is my-tyd, ons klein familie van drie se tyd en voel-soos-'n-toeristyd.
Hier is al die blink winkels van enige groot dorp in Knysna, maar vir my le die genot in die winkeltjies met name het soos "One Stop Bargain Shop", "Magie se Spaza-Spasie" en die Knysna Hospice winkeltjie. Moet dan ook nie vir Pep Stores vergeet nie – nou wel 'n bekende "brand name", maar nie so beskikbaar in vooruitstrewende hange van Tygerbergheuwels nie. Ek loer by elke donker deur in en loop van rak tot rak en verwonder my aan die ware wat vir elke winkeleienaar geld inbring. In elk van hierdie winkeltjies kry ek iets waarsonder ek nie kan leef nie, maar wat ek nooit voorheen besef het nie.
By die spaza kry ek twee verblindende, blink blikemmers wat net die leemte in my huis van ys-en drankkoelhou-emmers behoort te vul. Die hospies het 'n melkbekerdoilie met die mooiste reenboogkrale wat pragtig op die gastekamer se kopkussing sal lyk. In 'n hoekie hang ook 'n klein kanthandsakkie wat seker eens vir 'n spesiale geleentheid gekoop is. Dit ruik na 4711 en motbolle, maar ek moet dit he – my aandhandsakversameling van 26 kan nie sonder hierdie roomkleursakkie klaarkom nie. Die bargain negosiewinkel het presies die grootte linoleum wat in my badkamer gaan mooi lyk (ja ek weet die res van Welgemoed is al op houtvloere en travvetine teels, maar so what). Pep Stores het die mooiste geblomde sakdoekies en hulle is perfekte servette by my versameling ou, ompaar koppies en pierings. 'n Kantjie omgestik en wie gaan nou dink mens kon eens jou neus hierop snuit?
Oppad terug gastehuis toe sien ek 'n tandlose omie in sy vessie sit by 'n paar draaddiere – grotes, kleines, skewes, mooies en meer lelikes. Hy waai vrolik en ek stop maar. Ek sien dadelik die draadhaas met sy steroid-ore en geroeste ribbes. Hy vra R50 en ek kibbel nie eens, want so 'n haas ruk mens nie aldag uit die hoed.
Later ry ons na die valke-plaas toe oppad na Plettenbergbaai. Die vrolike kelnerin kom van Pietersburg, maar wou eintlik drama swot – sy het die bus geneem en toe net besluit om af te klim hier tussen Knysna en Plet – lank voor sy by die kollege in die Kaap kon uitkom. Teen die einde van ons tee en skons weet ons wat haar ma se naam is, haar pa se drankprobleem is en ook dat sy 'n kleinboetie het wat hiperaktief is. (Ek sou ook die bus gevat het…)
Terug op Thesen Island stap ek neus teen die ruit verby al die goed-gemodelleerde winkels en ook hier is die beursie nie stram nie – net natuurlik teen heelwat duurder. 'n Bleek-dowwe kantrokkie word gekoop omdat die boetiek se aantrekkamer so mooi is. By OM koop ek 'n voorskoot en ek maak nie eens kos nie. Net langsaan is die mooiste skoenuitstalling, maar gelukkig lyk my kort bene erg stuitig in kort bootse of hierdie nuwe boot-sandale en ek kan gerus verbystap. Dan wink Panakuk en met die beste pannekoek en wi-fi is ek gehook (skies vir die pun).
In hierdie deel van die dorp is die restaurante ingeryg en elkeen se dekor spreek van goeie binneversierders, dure kombuisapparaat en gesiene klante. My stoel is egter elke oggend bespreek by Jamie Bleu met sy ompaarstoele en -tafels, vriendelike vrouens wat daar werk en roereier op toast waaroor jy nie kan sien nie. Hier kyk jy uit oor die lagoon en sien elke boot verbyvaar – elk op sy eie tydskedule.
Laatmiddag haal ons yskoue wyn uit en sit langbeen op die balkon – wag die skemeraand in. Onder is die vissermanne ingeryg soos sardientjies op die seemuur en nou en dan flits 'n blinklyf wal se kant toe. Tyd tik stadig af en vir 'n oomblik verbeel ek my dit kan dalk stilstaan, maar dan sak die son en jy weet: nog 'n kosbare vakansiedag is verby.